ครม. เห็นชอบร่างพระราชบัญญัติส่งเสริมและพัฒนาระบบเกษตรกรรมยั่งยืน โดยส่งเสริมการทำเกษตรครบวงจรควบคู่กับการแข่งขันทางการตลาด เพื่อสร้างเข้มแข็งอย่างยั่งยืนให้กับเกษตรกร
พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรัฐมนตรีว่า  ที่ประชุมเห็นชอบร่างพระราชบัญญัติส่งเสริมและพัฒนาระบบเกษตรกรรมยั่งยืน ส่งเสริมการทำเกษตรครบวงจร ตั้งแต่การผลิต เพาะปลูก แปรรูป จัดจำหน่าย ต้องรักษาระบบนิเวศน์สิ่งแวดล้อม ควบคู่กับการแข่งขันทางการตลาด เพื่อให้เกษตรกรเข้มแข็งอย่างยั่งยืน โดยมีคณะกรรมการฯ ที่มีรัฐมนตรีว่าการกระทรวงเกษตรและสหกรณ์เป็นประธาน กำหนดหลักเกณฑ์ให้มีสมัชชาเกษตรกรยั่งยืน เน้นการมีส่วนร่วมของประชาชน และกำหนดวิธีการ ที่ดำเนินการภายใต้การสนับสนุนจากภาครัฐ โดยกำหนดพื้นที่เกษตรยั่งยืน ร้อยละ 3 หรือประมาณไม่เกิน 5 ล้านไร่ภายใน 5 ปี